钦定古今图书集成/理学汇编/文学典/第116卷 > 顾大韶
## 钦定古今图书集成/理学汇编/文学典/第116卷 > 顾大韶

按《苏州府志》：大韶，字仲恭，与兄大章孪生。大章举进
士，奉使休沐，颜面肤腴。大韶老于诸生，头蓬不栉，衣
垢不澣，悠悠忽忽，每引镜自诧曰：‘顾仲恭乃如许’。少
治诗义，专门名家，长益肆力于六经诸史百家之书，
而其所研钻者，《诗经》《三礼》《庄子》。其著论多人所未发
者。其论经学，于近代少可，惟推武林卓尔康《十五国
风论》，以为通儒。尔康劝大韶著书垂后，大韶曰：“春秋
以前，作者之事备矣，虽有圣人，但述而不作。宋、元以
来，述者之事备矣，虽有志士，但当诵而不述。”慈谿冯
元飏按部修谒请所著书，亦以斯言谢焉。晚年欲窃
比于程大昌《演繁露》、王伯厚《困学纪闻》，今所传《炳烛
斋随笔》是也。